**BMW Z8** (tähis **E52**) on rodster, mida tootis BMW aastatel 1998–2003. Tegu oli BMW kolmanda Z-seeria rotsteriga 1989. aasta Z1 ja 1996. aasta Z3 järel.

Mais 1993 võeti BMW juhatuse väljasõidul Saint-Tropez's vastu otsus 1950. aastate lõpu BMW rotster 507 taasluua modernsena. Auto arendus algas 1993 koodnime all E52, disainitiimi juhiks oli Chris Bangle, kes 1999. aastal sai BMW peadisaineriks. Auto välisdisaini tegi Henrik Fisker, interjööri disainis Scott Lempert. 1996.–1999. aastatel märgati testimas prototüüpe, esmakordselt esitleti oktoobris 1997 Tokyo autonäitusel ideeautot BMW Z07. Auto 507-le lähedased kontuurid saavutati kalli metallilise inertgaasiga keevitatud alumiiniumist *space frame* raamistiku kasutamisega. Et interjööri disain oleks sarnane 507le, peideti moderne varustus sissetõmmatavate paneelide taha. Z8 šassii ja kere olid täielikult alumiiniumist, käiguosa pärines E39 M5lt – 4941 cm3 S62 V8-mootor võimsusega 400 hj ja kuuekäiguline Getragi manuaalkäigukast. 50:50 kaalujaotuse saavutamiseks paikneb mootor esitelje taga. Hinnaks oli 235 000 Saksa marka, USAs 128 000 dollarit. Et autot reklaamida kollektsionääridele ja tugevdada meedia spekulatsiooni auto "kohese klassiku" staatuse kohta, lubas BMW, et autode jaoks toodetakse 50-aastane varuosade varu. Piiratud tootmismahu tõttu ehitati või viimistleti kõik auto elemendid käsitsi, et suurendada veelgi BMW pideva toetuse tähtsust mudelile.

BMW tehaseandmete kohaselt kiirendas auto 0–100 km/h 4,7 sekundiga, ajakirja Motor Trend testis kiirendas Z8 0–60 mph (96,56 km/h) 4,2 sekundiga. Ajakirja Car & Driver testides edestas Z8 Ferrari 360 Modenat nii kiirendamises, juhitavuses kui ka pidurdamises. Saksa autotootjate nn härrasmeeste kokkuleppe kohaselt oli Z8 tippkiirus elektrooniliselt piiratud 250 km/h, ilma piirajata olnuks auto võimeline saavutama 290 km/h.

Z8 tootmine lõpetati novembris 2002, 2003. aastaks tuli välja BMW autosid tuuniv firma Alpina välja oma variandiga Alpina Roadster V8, mis oli erinevalt Z8st mõeldud rohkem *grand tourer*iks kui sportautoks. See kasutas samuti BMW M62-st tuletatud mootorit, kuid mitte S62, vaid Alpina F5, töömahuga 4837 cm³. Võimsus on S62st väiksem (380 hj), kuid pöördemomenti on rohkem (520 vs 500 Nm), mis on saadaval madalamatel pööretel kui Z8, et nii võimaldada rahulikumat sõitu, ka käigukast vahetati välja BMW viiekäigulise Steptronic automaadi vastu, lisaks on võrreldes Z8ga vedrustuse seadistus pehmem, ka Z8 run-flat rehvid 18-tollistel velgedel vahetati välja tavaliste rehvide vastu 20-tollistel velgedel. Alpina Roadster V8 toodeti 555 eksemplari, millest 450 eksporditi USAsse ja ainult 8 Inglismaale.

Z8 toodeti ainult vasakpoolse rooliga, kahes variandis – Euroopa (tüübikood EJ11), kokku 3160 autot ja USA (EJ13), kokku 2543 autot. Alpina Roadster V8 sisaldub tootmisarvudes, 450 toodeti USA ja 105 Euroopa variandis. Auto raamistik toodeti BMW tehases Dingolfingis, seejärel pandi autod käsitsi kokku Münchenis.

Juba enne seda, kui mudel läks tootmisse, sõitis autoga James Bond (Pierce Brosnan) filmis "007 ja liiga kitsas maailm". 1990. aastatel oli BMW-l Bondi filmide tootjatega kolme filmi leping, Z8 kasutamisega filmis leping rahuldati. Filmis sõidab Bond Z8ga Aserbaidžaanis, auto on lisaks ka võtmehoidjaga kaugjuhitav ning varustatud rakettidega, kuid leiab oma õnnetu lõpu helikopter-sae läbi, mis auto pooleks saeb. Kuna aga filmimine toimus enne auto väljalaskmist, jaanuaris-juunis 1999, kasutati filmi jaoks peamiselt töötavaid makette.

Eestis maksis Z8 24. veebruar 2002 seisuga 1890000 krooni. Teadaolevalt ostis endale 2000. aastal musta Z8 toonane Keskturu juht Vadim Polištšuk, mis hinnaga 1.86 miljonit krooni oli toona Eesti kalleim auto. 2001. aasta alguses ta tühistas tellimuse, tema asemel ostis selle üks Tallinna ärimees.

Viited
------

1. ↑  "Z8 History". *www.bmwz8.us*. Originaali arhiivikoopia seisuga 6. veebruar 2023. Vaadatud 1. juunil 2023.
2. ↑  "Z3's big brother" (PDF). *Car*. Juuni 1996.
3. ↑  "BMW's Z8: Structurally Shaky?". *Bloomberg.com* (inglise). 19. jaanuar 2006. Vaadatud 1. juunil 2023.
4. ↑  "BMW Alpina Roadster V-8". *Car and Driver* (Ameerika inglise). 1. veebruar 2003. Vaadatud 1. juunil 2023.
5. ↑  "Let's all stare at this gorgeous Z8 Alpina Roadster". *Top Gear* (inglise). 23. mai 2018. Vaadatud 1. juunil 2023.
6. ↑  "BMW". *web.archive.org*. 24. veebruar 2002. Originaali arhiivikoopia seisuga 24. veebruar 2002. Vaadatud 13. novembril 2023.`{{netiviide}}`: CS1 hooldus: robot: algne URL-i olek teadmata (link)
7. ↑  "Eesti kalleima auto ostis ärimees Vadim Poli&#154;t&#154;uk". *www.ohtuleht.ee*. Vaadatud 13. novembril 2023.
8. ↑  "Vadim Polištšuk loobus 1,8 miljonilisest BMWst". *www.ohtuleht.ee*. Vaadatud 13. novembril 2023.